HaDW-ALMA/ALMeD huggingface dataset:
Ou nom de Dieu misericord.
Cy commence le premier traictier de ceste oevre qui parle de l’anathomie et contient deux doctrines: la premiere doctrine parle de l’anathomie des membres communs, universelz et simples.
La seconde sera des membres propres, particuliers et compost.
La premiere doctrine contient .v. chappitres: le premier, c’est ung chappitre universel qui parle de l’anathomie et de la nature des membres du corps.
Et pour ce, c’est chose necessaire et prouffitable a ung chacum medicin de savoir la anathomie.
Et c’est ce que disoit Galien ou livre qui se intitule ‘Liber scienciarum sive interiorum medicorum’, ou il dit ainsi: les jeunes clers, et les anciens aussi, estudient a cognoistre les parties et les passions d’icelles, car selon la difference d’icelles.
Et ja soit ce que les parties qui apparent ou sens soient cogneues appertemant, toutesvoies, celles qui sont en parfont occultes, elles ont mestier de homme qui soit excercités en l’anathomie et es accions et utilités d’icelles.
Et de ce lieu ci est prins le principes de tout le continent.
Et dit qu’il est escript ou premier du livre des membres que le medicin hardi doit estre sage en la cognoissance des membres qui viennent en chacum lieu.
Et se c’est chose prouffitable aux phisiciens, elle est plus necessaire aux cirurgiens, selon sa doctrine ou .vj.ᵉ de ‘Terapeutique’ qui se intitule, en la translacion arabique, ‘De ingenio sanitatis’.
Et les cirurgiens ignorans la anathomie pechent maintes fois en incisions de nerf et de liguemant.
Mais tu qui sauras la nature d’une chescune petite partie ou les posicions et les plasmacions, c’est a dire comme les membres sont fourmés par tout le corps et selon chescum membre lors, quant une plaie sera faite au membre, tu pourras cognoistre appertemant, se le nerf est coupé ou le tenant ou la colligance, c’est a dire le liguemant.
Et c’est ce que Henry de Mondeville argue ou premier de sa ‘Cirurgie’ par ceste maniere ci: tout mestre doit savoir et cognoistre le subjet en quoy il fait son eovre, car autremant, en ouvrant, il erre.
Mais le cirurgien est mestre de santé de corps humain, donc le cirurgien doit savoir la nature et la composicion de corps humain et, par consequent, il doit savoir la anathomie.
Vecy la seconde rayson par similitude: car c’est comparacion semblable d’ung aveugle qui coupe et tranche bois - ainsi que por fere une ymage - et d’ung cirurgien qui veult coper ou tranchier en corps humain quant il ne scet la anathomie.
Car l’aveugle qui coupe le bois, il en coupe souvent ou plus ou moins qu’il n’apartient, ainsi fait le cirurgien qui ignore la anathomie, a la semblance de aucuns mauvais keux et bochiers - desqueulx parle Galien ou second de ‘Terapeutique’ - qui ne coupent ne tranchent pas selon les articles, mais ilz les rompent et cassent et arragent indeuemant.
Donc y s’ensuit que c’est necessité aux medicins et maiemant aux cirurgiens savoir la anathomie.
Et ja ssoit ce que ce fust necessité a eulx de savoir, avec la anathomie, les accions et utilités des membres qui sont les trois racines et ellemens de toute medicacion, si comme il est monstré deuemant ou premier de ‘Interioribus’.
Et sans fere long ser mon, il me samble que les docteurs que s’ensuivent en ont traitté plainemant, c’est assavoir Galien en .xvij. traictié de ‘Utilitate particularum’, car autres .xv. tractiés que il ha fait de curacion de anathomie - ce dit Hali en la fin de ‘Tegny’ -, encores ne sont il pas translatés.
Item, Haly en parle en la premiere partie du livre ‘De disposicione regali’, en la seconde et en la tierce paraule, et Avicene aussi, en son ‘Canon’, ou premier livre.
Toutesvoies, nous ne metrons ci que la grosse et material anathomie qui pourra adresser le cirurgien qui fait operacion en incisions et en reducion de membres.
Donc anathomie, c’est droite division et determinacion des membres d’ung chacum corps, maiemant de corps humain, car l’entencion de toute ceste science ci si est de li.
Et est dicte anathomie de ‘ana’ en grec, qui signifie ‘droit’ en françois, et ‘thomos’ en grec, qui signiffient ‘division’ en françois, donc c’est a dire einsi que ‘droite division’.
Anathomie est enquise en deux manieres: premiers par doctrine de livres, et ja soit ce que ceste maniere soit proufitable, toutesvoies elle n’est pas soufisante pour raconter les choses qui sont seulemant cogneuez au sens, si comme il est escript ou premier livre, ou .xvij.ᵉ chappitre.
Et c’est ce que disoit Averrois ou premier de son ‘Colliget’: et nos non abreviamus et cetera.
Mais autremant, on peult enquerre anathomie par experiance des corps qui sont mors.
Car nous veons, quant on les decole ou quant on les pent, la anathomie au mains des membres officiaulx de dedans, de la char, des muscules et du cuir, et si veons aussi la anathomie de pluseurs vaines et de pluseurs nerfz, maiemant quant a la naissance, selon ce que traicte Mestre Dimus de Bolongne qui sur ce ha escript et ha fait la anathomie maintes fois.
Et mon mestre, Mestre Bertuces, par ceste maniere il asseoit homme mort sur ung banc et en faisoit quatre lessons: en la premiere lesson il tractoit les membres nutritifz, car ilz sont le plus tost putrifiés.
En la seconde, les membres espirituelz.
En la tierce, les membres qui ont ame.
En la quarte, il tratoit des extremités.
Et selon le commenteur du ‘Livre des sectes’, en chacum membre l’en doit regarder .ix. choses, c’est assavoir la posicion, la substance, la complexion, le quantité, le nombre, les signes et colligances, les accions et les utilité.
Et quelles sont les maladies qui peullent avenir ou dit membre, par lesqueulx choses le medicin peult estre aidiez par anathomie en cognoissant, en pronosticant et en curant.
Et aussi nous veons par experience en corps qui sont sechiés ou soleil et degastés en terre, ou qui sont remis ou fondus en aigue courant ou boillant: nous voions la anathomie, au moins des os, des cartillaiges, des joinctures, des gros nerfz, des tenans et des colligans.
Et par ceste maniere ci, Galien eust la cognoissance de anathomie en corps des hommes, de singes, de pourceaux et d’aultres bestes.
Et ne vint pas a la cognoissance par poincture, ainsi que fit le dit Henri, lequel se efforsa a demonstrer la anathomie par .xiij. poinctures ou picures, c’est a dire par .xiij. ymages.
Donc il appert par les choses devant dictes que corps humain est une chose aourné par raison, de pluseurs et divers membres et parties composte.
Mais le membre ou la partie, selon Galien ou premier livre qui se intitule ‘De utilitate particularum’, c’est ung corps qui n’est pas du tout separé ne conjoing a aultre.
Et est escript ou dit livre que aucunes d’icelles parties sont grandes et aucunes sont moindres et divisibles en autres especes.
Et c’est ce que disoit Avicene par autres parolles en son ‘Canon’ ou premier livre qui dit: les membres sont corps qui sont engendrés de la premiere commixtion des humeurs.
Et aprés il dit que, des membres, les aucuns sont simples et les aultres compost, en parlant de simple et de compost largemant selon la consideracion du miedicin.
Les simples, ce sont les membres consimiles qui ne peuent estre divisez en autres especes, car, quelconques partie que tu en prendras, elle aura le nom et la raison du tout.
Et sont .xiij. telz membres, c’est assavoir le cartillage, les os, les nerfz, les vaines, les arteres, les panicles, les liguemans, les cordes, le cuir et la char.
Et avec yceulx on y adjouste la graisse, le poil et les ungles, lesqueulx, ja soit ce qu’ilz ne soient pas membres propres, ains ce sont superfluités, toutevoies il ont une utilité et regeneracion ainsi que les autres membres, si comme il est escript ou second de ‘Tegny’.
Et de ces simples membres, les aucuns sont sanguins, desqueulx peult estre faicte vraie generacion et consolidacion, car y sont engendrés de sang, si comme la char et la graisse.
Les aucuns sont spermatiques, car ilz ont leur naissance du sperme, qui ne se peuvent regendrer ne consolider par vray consolidacion, si comme les os et les aultres membres devant dis.
Item, des membres simples, aucuns sont chaulx et moites, aucuns frois et moites, aucuns frois et secs.
Mais nul membre n’est chault et sec, car, oultre la nature du cuir auquel tous les autres membres font leur operacion, on ne treuve nul membre simple qui soit plus chault et plus sec du cuir.
Car le cuir si est moien, non pas seulemant des parties humaines, mais aussi de toute la substance des choses qui se engendrent et qui se corrompent, selon Galien ou premier livre des ‘Complexions’, ou darrier chappitre.
Mais le fleume, la graisse et les medules sont froides et moites.
Mais les aultres membres sont froiz et secs selon leur degré, si comme l’os, le cartillage, le poil, les cordes, les liguemans, les nerfz, les voines et les panicles.
Et yci, c’est une mer en laquelle le medicin ne doit point nagier ne navier, car c’est chose convenable au miege de revoir la complexion des dis membres du philosophe naturel.
Les membres compos, ce sont ceulx qui sont composés des dis membres simples ou consimiles, et pour ce il sont etherogenees, car on les peult diviser en autres especes, si comme en membres consimiles.
Et chescune partie de yceulx ne garde pas le nom ou la raison du tout.
Et les appelle l’en organiques ou instrumentaulx, car ce sont les instrumens de l’ame, si comme les meins, la face, le cuer, le foye.
Et pour ce dit Galien ou second du livre qui se intitule ‘De utilitate particularum’, ou darnier chappitre: nature ha ordonné toutes les parties du corps pour les meurs et pour les vertus de l’ame.
Item, des membres compos, les aucuns sont principaulx, les autres non principaulx.
Les principaulx sont le cuer, le foye, le cervel et les coillons.
Les non principaulx, ce sont tous les aultres.
Et de iceulx, les aucuns sont petis, si comme l’ueil, le nés, la mein petite.
Et les aultres sont plus grans, si comme la face, le col, les espaules et les aultres .viij., esqueulx - quant est de present - tout le corps est divisé par grace de doctrine cirurgiale.
Et ja soit ce que les dis membres organiques soient composés de pluseurs membres par grace de l’accion et passion de iceulx, avec deue quantité et qualité et universelle plasmacion, toutesvoies entre ycelles, l’une est simple et consimile, qui est commencemant de toute l’accion.
Les aultres sont par grace de utilité, et les autres sont afin que l’accion soit mieux faicte, et les aultres sont faictes pour garder toutes ycelles, si comme toutes ces choses ci sont demenees et demonstrees es inclins, ou premier et ou second du livre qui se intitule ‘De utilitate particularum’.
Et, par consequent, en aultres livres qui s’ensuivent est demonstré es aultres parties ensuivant, en telle maniere que tu dois entendre - si comme il dit ou quart livre devant dit - que selon la bestialité nulz corps n’est vuizeux ne fait sans cause, ains il est fait selon necessité avec convenable complexion et composicion, avec aucunes vertus divines que le createur y a loiés et mises, lesqueulx sortissent es membres compost des simples, et es simples des ellemens.
Le cuer, qui est le premier membre organique, est composé de liguemans et panicles et de char dure, lacertouze, et est sec pour cause de multitude des esperiz qui sont en lui.
Car il est ainsi que ung four chault qui eschauffe tout le corps, et pour ce dient les medicins que le cuer est chault et sec.
Mais les philosophes dient, pour ce que il est commencemant de vie, que il est actrempé ou qu’il est enclins et se trait a chaleur et moiteur.
Mais du foye, quant est de son essence, il samble que il soit chault et moyte, car la moindre partie de luy est charneuse et sanguine, et avec ce vont a lui maintes arteires.
Le cervel, il est froit et moiste, ja soit ce que il aye substance meduleuse, toutesvoies y a difference, car la medule, elle est causé de humeur.
Et le cervel est causé du sparme.
Et est chault selon nature, si comme il est escript ou ‘Livre des parties de bestes’.
Mais l’esplein et les reins sont des membres chaulz et moistes, ja soit ce que les reins soient desoubz l’esplein en aucun degré - pour la groisseur du sang qui est en l’esplein -, ainsi que l’esplein est assés plus bas du foye en ce degré cy.
Item, la cher du poulmon est moins moiste de la graisse, car, quant on la chauffe, selon Galien ou livre devant dit, elle ne se font point, car le poulmon est nouriz de sang plus subtil que le cuer luy envoie, si comme Galien le dit ou livre ‘De utilitate particularum’.
Et, par consequent, on doit ainsi sillogiser et arguer des complexions des aultres membres compos, que ilz soient de telle complexion qui resulte et vient des membres ou des choses dont ilz sont composés.
Le second chappitre parle de l’anathomie du cuir et de la graisse et de la char et des muscules.
PREMIERS nous volons parler de l’anathomie du cuir, car c’est ce que on treuve premier quant l’en fait aucune anathomie.